**Kuokkalan kirkko** on Jyväskylän kaupungin Kuokkalan kaupunginosan keskustassa sijaitseva kirkko. Se vihittiin käyttöön helmikuussa 2010. Kirkossa toimii Jyväskylän seurakuntaan kuuluva Kuokkalan alueseurakunta. Kirkon ovat suunnitelleet arkkitehdit Anssi Lassila, Teemu Hirvilammi ja Jani Jansson.

Historia
--------

Silloinen Jyväskylän kaupunkiseurakunta oli ehtinyt suunnitella kirkon rakentamista Kuokkalaan jo 1980-luvulta lähtien. Konkreettisia rakennussuunnitelmia arkkitehdit pääsivät tekemään vasta 2005 käynnistyneessä arkkitehtikilpailussa, jonka voittajaksi valittiin vuonna 2006 Lassila Hirvilammi Arkkitehdit Oy:n *Kide*-niminen työ. Rakennustyöt käynnistyivät 6. syyskuuta 2008 ja harjannostajaisia vietettiin 28. toukokuuta 2009. Kirkko vihittiin käyttöön sunnuntaina 7. helmikuuta 2010.

Kirkkorakennus
--------------

Kirkon ulkomuodossa voidaan nähdä viittauksia keskiaikaiseen kivikirkkorakentamiseen sekä perinteisiin pärekattoratkaisuihin. Kirkon ulkokuori koostuu tummista käsinhakatuista liuskekivistä, jotka on ladottu pärekaton tapaan limittäin kolmeen kerrokseen. 68 tonnia painava kiviaines on peräisin Espanjasta Pyreneitten vuoristosta. Kivikuoren alla oleva runko on rakennettu ristikkorakenteisista liimapuukaarista, joiden alempi paarre on jäykistetty terässitein ja ylempää paarretta tukee vaneri. Kirkon sisätilaa hallitsee suomalaisesta kuusilaudasta muotoiltu verkkomainen rakenne, joka taipuu katossa näyttäviksi holvikaariksi. Sisäänkäynnin kohdalla julkisivu on lasia. Perustukset, kellarikerros ja ensimmäisen kerroksen lattia ovat paikalla valettua teräsbetonia. Kirkon tilavuus on 7 460 kuutiometriä ja pinta-ala 1 328 kerrosneliömetriä. Kirkon piha on päällystetty suurilla graniittilevyillä. Kirkon rakennuskustannukset olivat n. 9,5 miljoonaa euroa.

Kirkon kuori ja alttari sijaitsevat kirkkosalin itäpäädyssä, johon lankeaa luonnonvaloa kattoikkunasta sekä koillisessa sijaitsevasta kattoon asti ulottuvasta sivuikkunasta. Alttaritaulun tilalla on jyväskyläläissyntyisen kuvataiteilijan, Pasi Karjulan puinen reliefi *Jeesus sanoo: Minä olen elämän leipä*, joka koostuu leivänmuotoisista puuelementeistä, joihin on kultaamalla hahmoteltu suuri Jeesus-hahmo sekä kalasymboleja. Kirkkotekstiilit on tehnyt turkulainen tekstiilitaiteilija Silja van der Meer, aiheena ehtoolliseen viittaava *Jeesus otti leivän, siunasi ja mursi*. Kirkkosalissa on varaukset myös sivualttareille.

Kuokkalan kirkko ei ole vain kirkkorakennus, vaan siihen on myös sisällytetty seurakuntatiloja, kuten seurakuntasali ja erinäisiä diakonia- ja lapsityön työtiloja sekä toimistotiloja. Noin 275 hengen kirkkosali on yhdistettävissä seurakuntasaliin, josta on suora käynti edelleen kasvatus- ja lapsityön saliin.

Kellotorni
----------

Kirkkorakennuksesta erillään oleva kellotorni on 25 metriä korkea ja sijaitsee kirkon länsipäädyssä. Tornin jalusta on tehty betonielementeistä ja päällä on 11 metriä korkea terästorni. Kirkonkellot on valettu Hollannissa Petit-Fritsenin perinteikkäässä kellovalimossa. 23 kellon sarja muodostaa noin kahden oktaavin carillon-soittimen, jota voi soittaa myös koskettimistolta. Kelloissa on dynaamiset vasarat, joten niiden soinnin voimakkuus riippuu siitä, kuinka voimakkaasti koskettimia painetaan. Kellojen hankinta-arvo oli noin 66 000 euroa.

Lähteet
-------

1. 1 2 3 4 5  Jyväskylän seurakunta: Tietoja Kuokkalan kirkosta (doc) *tiedote*.  25.1.2010. Viitattu 16.2.2010. fi
2. 1 2 3 4  Maija Hakala: Kuokkalan kirkossa vaativaa käsityötä ja huipputekniikkaa.  *Rakennustaito*, 2010. vsk, nro 1, s. 10.  Rakennustietosäätiö. Artikkelin verkkoversio (html). Viitattu 16.2.2010. [vanhentunut linkki]
3. 1 2  Emilia Mölsä: Kuokkalan kirkko alkaa hahmottua katsojalle (html) *YLE Keski-Suomi*.  10.7.2009. Jyväskylä:  YLE. Viitattu 18.2.2010. fi[vanhentunut linkki]
4. ↑  Markku Saari, Heli Kaski: Kuokkalan kirkko kelloitettiin (html) *YLE Keski-Suomi*.  10.12.2009/11.12.2009. Jyväskylä:  YLE. Viitattu 18.2.2010. fi[vanhentunut linkki]
5. ↑  Jyväskylän seurakunta: Kuokkalan kirkon erillishankinnat, jälki-ilmoitus (html) (Julkisten hankintojen ilmoitusrekisteri) *Hilma (hankintailmoitukset.fi)*.  2.12.2009. Työ- ja elinkeinoministeriö. Viitattu 18.2.2010. fi

Aiheesta muualla
----------------

* Kuvia tai muita tiedostoja aiheesta **Kuokkalan kirkko** Wikimedia Commonsissa

* Kuokkalan alueseurakunta (Arkistoitu – Internet Archive)
* Kuvasarja Kuokkalan kirkosta Kuvaboxi.fi-palvelussa [vanhentunut linkki]
* Kuvasarja Kuokkalan kirkosta Keskisuomalainen-lehdessä (Arkistoitu – Internet Archive)
* Lassila Hirvilammi Arkkitehdit Oy
* Ilmakuva Kuokkalan kirkosta Petteri Järvisen kotisivulla (Arkistoitu – Internet Archive)